Мысачэм и вагъуэ
Мы тхыгъэр зытеухуа Мысачэ Валерэ Сэфарбий и къуэр ящыщщ Урысей Федерацэм и мызакъуэу, хамэ къэралхэми зи зэфIэкIкIэ щыцIэрыIуэ щIэныгъэлIхэм.
Прохладнэ дэт школ-интернат №5-м и ужькIэ, ар щIэтIысхьащ финансымрэ экономикэмкIэ институту Ленинград къалэм дэтым. Ари нэхъыфIхэм хабжэу 1977 гъэм къиухащ Мысачэм. Москва дэт финанс институтым и аспирантурэр 1984 гъэм къиухащ, и кандидат диссертацэри абы щыпхигъэкIащ. АбыкIи къызэтеувыIакъым — УФ-м и Правительствэм и Финанс университетым и докторантурэри къиухащ 1996 гъэм, «экономикэ щIэныгъэхэм я доктор» цIэри абы къыщыфIащащ.
Ар КIуэкIуэ Валерэ и цIэр зезыхьэ КъБКъАУ-м экономикэмкIэ, финансымкIэ и факультетхэм я декану лэжьащ, 2008 гъэм къыщыщIэдзауэ РАН-м и Къэбэрдей-Балъкъэр щIэныгъэ центрым информатикэмрэ щIыналъэ управленэмкIэ и институтым и къудамэм и унафэщIщ.
Мысачэ Валерэ и къэхутэныгъэхэм ятеухуа щIэныгъэ-методикэ лэжьыгъэу 350-рэ игъэхьэзыращ. Абыхэм яхэтщ еджапIэ нэхъыщхьэхэм я студентхэм, аспирантхэм, егъэджакIуэхэм къагъэсэбэпхэри. Монографиеу 27-рэ, тхыгъэу 50-м щIигъу журнал, газет пэрытхэм къытрыригъэдзащ, абыхэм яхэтщ Къэзахъстаным, Литвам, Германием, Инджылызым, Канадэм, США-м, Пакистаным къыщыдэкIахэри. И къэхутэныгъэхэм мыхьэнэшхуэ зэраIэр хэIущIыIу ящIу, аттестацэ комиссэ нэхъыщхьэм и чэнджэщкIэ, щIэныгъэ журналхэм Мысачэм и IэдакъэщIэкIхэм и гугъу 2500-м щIигъурэ ящIащ. Урысей Федерацэм и щIыналъэхэм я рекреацэ комплексхэм зегъэужьыным триухуа и щIэныгъэ лэжьыгъэхэр 2009 гъэм РАН-м и илъэс отчётым хыхьащ. Урысейм къэхутэныгъэ куухэмкIэ и фондымрэ Ипщэ щIэныгъэ центрымрэ я грантхэр мызэ-мытIэу къыхуагъэфэщащ абы. ЩIэныгъэлIым и рейтингри лъагэщ — УФ-м и экономистхэм я деж абы 31-нэ увыпIэр щиIыгъщ.
ЩIыналъэхэм я экономикэм я зыужьыныгъэм Кавказ институтхэм хуащI хэлъхьэныгъэм теухуауэ студентхэм, аспирантхэм, егъэджакIуэхэм папщIэ къызэрагъэпэщ семинар хэхам и щIэныгъэ унафэщIыр Мысачэрщ. Абы иригъэджахэм ящыщу 4-р щIэныгъэхэм я доктор, 30-м щIигъур кандидат хъуащ. Хэкум зэрыхуэпэжым, зэхэгъэж зэримыщIэм, жылагъуэм и сэбэп зыхэлъхэм зэрыхуэжыджэрым, щIэныгъэ-гъэсэныгъэ Iуэхухэр институтым щегъэфIэкIуэным и къару псори зэрыхилъхьэм папщIэ, и лэжьэгъухэмрэ аспирантхэмрэ пщIэшхуэ къыхуащI.
ЩIэныгъэ-къэхутэныгъэ, егъэджэныгъэ лэжьыгъэхэм къадэкIуэу, Мысачэ Валерэ республикэм и жылагъуэ-политикэ, щэнхабзэ гъащIэми щыжыджэрщ. ИнформатикэмкIэ институтым и еджагъэшхуэхэм я Советым, Кавказ Ищхъэрэ бгы-металлургие университетым, Бгырыс къэрал мэкъумэш университетым, КIуэкIуэм и цIэр зезыхьэ Къэбэрдей-Балъкъэр къэрал мэкъумэш университетым диссертацэмкIэ я советхэм хэтщ, «Функционально-стоимостный анализ» щIэныгъэ школым и унафэщIщ, еджакIуэхэм экономикэмкIэ я республикэ олимпиадэм и Iуэхур илъэсипщIым щIигъуауэ еунэтI.
Урысейм щIэныгъэхэмкIэ и академием куууэ иригъэкIуэкI «Функциональные проблемы пространственного развития Российской Федерации: междисциплинарный синтез» программэм и гуэдзэныр зыгъэхьэзырхэм жыджэру яхэтщ.
УФ-м Егъэджэныгъэмрэ щIэныгъэмкIэ министерствэм и къэрал аттестацэ комиссэм и унафэщIу мызэ-мытIэу хахащ: Адыгэ, Ингуш къэрал университетхэм, Бгырыс, Ставрополь къэрал мэкъумэш университетхэм, КIуэкIуэ В. М. и цIэр зезыхьэ къэрал мэкъумэш университетми ирагъэблэгъащ, апхуэдэуи ВАК-м и журналитIым я редколлегиехэм хэтщ.
Мысачэ Валерэ КъБР-м и Iэтащхьэм деж щыIэ Эксперт-аналитикэ советым, республикэм и Правительствэм деж хьэрычэтыщIэ IэнатIэ цIыкIухэмрэ курытхэмрэ я иннова-
цэ проектхэмкIэ щыIэ ЩIэныгъэ-техникэ советым хэтщ, илъэсипщIым щIигъукIэ Къэбэрдей-Балъкъэр Республикэм и Парламентым бюджетымрэ налог политикэмкIэ и эксперту, КъБР-м Экономикэ зыужьыныгъэмрэ сатумкIэ и министерствэм и Жылагъуэ комитетым и тхьэмадэу щытащ. 2016 гъэм Урысейм ЩIэныгъэхэмкIэ и академием и эксперту хахащ.
Мысачэ Валерэ и гуащIэ хьэлэлкIэ, бгъэдэлъ щIэныгъэ куукIэ, егъэджэныгъэ Iуэхум щиIэ зэфIэкIкIэ адрейхэм къахощ. И лэжьыгъэфIым къыпэкIуэу, КъБР-м ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ и министерствэм (2006, 2008 гъэхэм), республикэм Мэкъумэш хозяйствэмкIэ и министерствэм (2002, 2007 гъэхэм), Урысейм щIэныгъэхэмкIэ и академием (2014 гъэм) я щIыхь тхылъхэр къыхуагъэфэщащ.
ЖЫЛОКЪУЭ Лусаннэ.
